Banjoen stammer fra Vest-Afrika. Den kom til USA via importen av slaver og ble plukket opp av hvite musikere i 1839 eller før. Randolph County ble tidlig et kraftsenter for banjospill, etter at Manley Reece rundt 1849 hadde konstruert en banjo. Omtrent samtidig ble minstrel-showene populære. Noe senere begynte lokale «string bands» å spille opp – med fele, banjo og gitar som de vanligste instrumentene – til dans i låver, parker og små forsamlingslokaler. Poole kan også ha lært noe ved å lytte til plater fra ragtime-banjoistene Vess Ossman (1868-1923) og Fred Van Eps (1878-1960), begge populære før 1. verdenskrig. Nettopp Van Eps er en av dem som har inspirert Poole. Van Eps og Ossman hørte hjemme i andre delstater, men begge spilte inn plater for Columbia – riktignok før Poole fikk kontakt med selskapet. En fremtredende og legendarisk banjoist i området var (1879-1955) – Charlie Pooles tremenning, lærer og mentor. Dessverre finnes ingen kjente opptak av hans musikk.